Holly Hunter

**Holly Hunter** (Conyers, Georgia, SAD, 20. ožujka 1958.) američka je glumica. Njene su najistaknutije uloge u filmovima *[[Arizona Junior]]*, *[[TV Dnevnik (1987)|TV Dnevnik]]*, *[[Uvijek (1989)|Uvijek]]* i *[[Glasovir (1993)|Glasovir]]* za koje je osvojila nekoliko nagrada, uključujući i Oscara za najbolju glumicu. Također je zvijezda TV serije *Saving Grace*.

## Mladost i početak karijere
Rođena je u Conyersu, u američkoj saveznoj državi Georgiji, kao kćer kućanice Opal Marguerite i farmera i predstavnika proizvođača sportskih proizvoda Charlesa Edwina Huntera. Studirala je glumu na *Carnegie Mellon University* u Pittsburghu, nakon čega se seli u New York City gdje je živjela zajedno s glumicom Frances McDormand. Slučajni susret s dramaturginjom Beth Henley, kada su ostale zajedno zarobljene u dizalu, Holly Hunter dovodi do uloge na Broadwayu u predstavi prema tekstu Beth Henley, *Crimes of the Heart*, i *off-broadway* uloge u predstavi *The Miss Firecracker Contest*. "Bilo je to negdje početkom 1982., na 49. ulici između Broadwaya i 8. avenije", prisjećala se Hunter u intervjuu. "[Bile smo zarobljene] 10 minuta, ne duže. U stvari imale smo lijep razgovor. Bile smo samo nas dvije." Kada se preselila u Los Angeles 1982., Hunter je dijelila kuću s grupom ljudi među kojima su bili Frances McDormand i redatelj Sam Raimi, kao i budući suradnici Joel i Ethan Coen.

## Pozornica i film
Nakon preseljenja u Los Angeles, glumila je u TV filmovima prije dodjeljivanja manje uloge u filmu *Swing Shift*. Iste godine ostvaruje svoju prvu suradnju s timom braće Coen u *[[Suvišna okrutnost]]*, kao snimljeni glas na telefonskoj sekretarici. Do 1987. slijedi više rada na filmu i televiziji, kada zahvaljujući glavnim ulogama u *[[Arizona Junior]]* i *[[TV Dnevnik (1987)|TV Dnevnik]]*, postaje priznatom filmskom zvijezdom. 1989., bila je glavna glumica u filmskoj adaptaciji drame Beth Henley *Miss Firecracker*, i jedna od glavnih uloga u Spielbergovoj romantičnoj drami *[[Uvijek (1989)|Uvijek]]*, zajedno s Richardom Dreyfussom; i televizijskoj dukumenatrnoj drami o slučaju na Vrhovnom sudu *Roe v. Wade*. Nakon drugog filma zajedno s Dreyfussom 1991., *Once Around*, Holly Hunter osvaja pozitivne kritike za tri filma iz 1993. godine, i dvije nominacije za Oscara: uloga u pravnom trileru *[[Tvrtka (1993)|Tvrtka]]* donosi joj nominaciju za Oscara za nabolju sporednu glumicu, dok s ulogom nijeme Škotkinje u preljubnoj vezi s Harveyem Keitelom u drami novozelandske redateljice Jane Campion, *[[Glasovir (1993)|Glasovir]]*, osvaja nagradu za najbolju glumicu. Karijeru nastavlja u drami-komediji *Home for the Holidays* (1995.) i trileru *Copycat* (1995.). Bio je vrlo zapažen njen nastup u Cronenbergovom filmu *Crash* (1996.), ali i zasjenjen kontroverzama oko tog filma, te je njena uloga zajedljivog anđela u romantičnoj crnoj komediji *A Life Less Ordinary* (1997.) doživjela sličnu sudbinu. Iduće godine igrala je njujoršku razvedenicu u drami-komediji *Living Out Loud*, redatelja Richarda LaGravenesea, pored Dannyja DeVita, Queen Latifah, i Martina Donovana, za što je dobila pozitivne kritike. 1990-e je zaokružila manjom ulogom u nezavisnoj filmu *Jesus' Son*, i drami *Woman Wanted* (1999.) Kiefera Sutherlanda.

Nakon manje uloge u komediji braće Coen *[[Tko je ovdje lud?]]* (2000.), iste godine glumi u televizijskom filmu *Harlan County War*, prikazu radničkih borbi rudara u Kentuckyju. Svoj angažman na malom ekranu nastavlja ulogom u sportskoj drami *When Billie Beat Bobby* (2001.), glumeći čuvenu tenisačicu Billie Jean King u istinitoj priči o egzibicijskom meču s Bobbyjem Riggsom, i kao narator u *Eco Challenge New Zealand*, prije povratka na film 2002., manjom ulogom u drami *Moonlight Mile*. Iduće godine osvaja pozitivne kritike za svoj nastup u drami o iskupljenju *Levity*. 2003., ulogom u hvaljenom filmu *Thirteen* osvaja nominaciju na Oscara za nabolju sporednu glumicu. 2004., glumila je zajedno s Brittany Murphy u romantičnoj komediji *Little Black Book*, te je iste godine posudila svoj glas Helen Parr, superheroini u crtanom filmu Izbavitelji. 2005., zajedno s Robinom Williamsom glumi u crnoj komediji *The Big White*. 

Kao izvršna producentica, sebi je osigurala ulogu u dramskoj TV seriji *Saving Grace*, koja se prikazuje od 2007. Za tu ulogu osvojila je nominaciju za Zlatni globus, dvije nominacije za nagradu udruženja filmskih glumaca i nominaciju za Emmy. 2008. postavljena je njena zvijezda na *Hollywood Walk of Fame*.

## Privatni život
Dugo je godina bila u vezi s glumcem Arlissom Howardom. Bila je udana za poljskog snimatelja Janusza Kaminskog od 1995. do 2001. Od 2001. u vezi je s američkim glumcem Gordonom MacDonaldom, s kojim je glumila u predstavi Marine Carr *By the Bog of Cats* 2001. i 2004. godine. 2006., u 47. godini života rodila je blizance. Njen bratić je Tim Salmon, američki igrač baseballa.

## Izabrana filmografija
* *[[Arizona Junior]]* (1987.)
* *[[TV Dnevnik (1987)|TV Dnevnik]]* (1987.)
* *[[Uvijek (1989)|Uvijek]]* (1989.)
* *[[Glasovir (1993)|Glasovir]]* (1993.)
* *[[Tvrtka (1993)|Tvrtka]]* (1993.)
* *[[Copycat (1995)|Copycat]]* (1995.)
* *[[A Life Less Ordinary]]* (1997.)
* *[[Woman Wanted]]* (2000.)
* *[[Tko je ovdje lud?]]* (2000.)

## Vanjske veze

* 
* Intervju - guardian.co.uk